I slutningen af august kommer Jonas Vingegaard til at gøre noget, han aldrig har gjort før. Her skal han nemlig til køre sin anden Grand Tour på én sæson. Den danske Tour-vinder har meldt sin ankomst til Vuelta a España, og Vingegaard er allerede i gang med forberedelserne. Hans start på sæsonen var udelukkende planlagt med henblik på at toppe under Touren. Men nu gælder det Vueltaen, og det er en anden størrelse. - Det er realistisk, at han kan nå samme niveau i Vueltaen, men der er en større risikofaktor, siger Mathieu Heijboer, der er performancechef hos Jumbo-Visma, til Wieler Revue. - Vi tror på en målrettet forberedelse, og derfor gør vi det meget omhyggeligt inden Touren. Hvis forberedelsen går godt, tør vi også godt sige, at vores ryttere vil være på deres niveau. Men til Vueltaen er det lidt mere usikkert, fordi forberedelsestiden til løbet simpelthen er kortere. Han fremhæver dog også, at holdet tidligere er lykkedes med opskriften, hvor både Primoz Roglic og Steven Kruijswijk har præsteret godt i Vueltaen. Vingegaard er blevet en god leder Meldingen fra Jumbo-Visma er, at holdet kommer til at stille til start med en delt kaptajnrolle mellem Roglic og Vingegaard. Mathieu Heijboer ser en stor forbedring hos danskeren i denne rolle, hvor de ikke længere behøver at hjælpe ham, som de tidligere har gjort. - Vi har hjulpet ham med, hvordan man motiverer holdkammeraterne, og hvordan han siger til dem, hvad de gerne vil have. Om han for eksempel vil sidde forrest i feltet eller lidt længere bagved. Men det er ikke længere emner, vi er opmærksomme på, siger Heijboer. - Han har udviklet sig perfekt, og det er nu en naturlig del af ham, at han er leder. Hans træner, Tim Heemskerk, fortjener stor kredit for udviklingen af Jonas. Vuelta a España køres fra 26. august til 17. september. Du kan se Vueltaen på TV 2 Sport og TV 2 Play.

Referat:
Jonas Vingegaard skal inden længe køre Vuelta a España, og det har Jumbo-Visma store forventninger til.